和頓公
作者：楊恬
朝代：宋

paragraphs: 昔居山中誰見親，青山對面同笑顰。
引泉養竹與爲友，徜徉不覺冬復春。
三年相看不知厭，聲音笑貌無久新。
雖非多聞與直諒，堂堂不愧琴張仁。
已將物我等一致，政自兀兀忘吾身。
離群索居亦已久，昔如形影今參辰。
强託鳴琴寫風韵，欲憑妙筆摹精神。
繡衣使者古君子，天球大訓東序珍。
胡爲喻蜀久持節，登車攬轡勞拊循。
朅來堂上寓幽賞，不爲豺虎埋雙輪。
悠然獨酌對三友，更邀風月爲嘉賓。
謝胐忘形許入室，李白對影成三人。
寄謝山中五賢者，德不孤立當有鄰。
寥寥千里十餘載，乃逢青眼屈復申。
夷齊西周兩餓叟，展禽東魯一絀臣。
引而高之自孔子，不爾埋沒隨埃塵。
君不見黄梅嶺上一拳石，意氣已若驕峨岷。